B. Bugár, podpredseda NR SR: (2003-09-24):
E. Černá, poslankyňa: Milí kolegovia. Vo svojom vystúpení by som vám rada prezentovala nasledujúce návrhy. Ide o pozmeňujúci a doplňujúci návrh k zákonu orgánov štátnej správy v oblasti sociálnych vecí, rodiny a služieb zamestnanosti a o zmene a doplnení niektorých  zákonov. K čl. 4 bod 26 v § 69a ods. 1 znie: „Ministerstvo (ďalej len orgán štátneho dozoru) vykonáva dozor nad poskytovaním sociálnych služieb, najmä nad dodržiavaním základných ľudských práv a slobôd občanov pri poskytovaní sociálnych služieb. Kontrolné oprávnenia iných orgánov podľa osobitných predpisov tým nie sú dotknuté.“ V odôvodnení výkon štátneho dozoru nad poskytovaním sociálnych služieb, najmä nad dodržiavaním základných ľudských práv a slobôd občanov pri poskytovaní sociálnych služieb, je v súlade s § 66 zákona o sociálnej pomoci v pôsobnosti ministerstva. V čl. 4 bod 26 § 69a ods. 2 písm. d) znie: „Zabezpečovanie nárokov, ktoré vyplývajú z právoplatných rozhodnutí vydaných príslušnými orgánmi vo veciach sociálnej pomoci na úseku sociálnych služieb.“ Ako odôvodnenie úpravou znenia sa upúšťa od explicitného vymedzenia orgánov,  ktoré vydávajú rozhodnutia vo veciach sociálnej pomoci na úseku sociálnych služieb. Dozor nad zabezpečovaním nárokov, z ktorých je predmetom štátneho dozoru. Štátny dozor je zameraný len na dozor nad zabezpečovaním nárokov vyplývajúcich pre občana z právoplatných rozhodnutí príslušných orgánov, a nie na preskúmanie individuálnych správnych aktov, respektíve na vydávanie nových, čo by bolo v rozpore s vecnou príslušnosťou ministerstva práce, sociálnych vecí a rodiny. Ďalší návrh je návrh  zákona o orgánoch štátnej správy v oblasti sociálnych vecí a rodiny. To isté v čl. 4 sa dopĺňa nový bod 1, ktorý znie: Po prvé. V § 7 ods. 1 sa na konci pripája táto veta „na účely tohto zákona sa príspevok k prídavku na dieťa považuje za príjem“. Poznámka pod čiarou k odkazu č. 9 znie: „9a zákon č. 281/2002 Z. z. o prídavku na dieťa a príspevku k prídavku na dieťa v znení neskorších predpisov.“ Doterajšie body 1 až 40 sa označujú ako body 2 až 41. Po druhé. V čl. 9 sa za slová 1 až 5 vkladajú slová „a  čl. 4 prvý bod 1“. Odôvodnenie. Národná rada Slovenskej republiky schválila dňa 4. júla 2003 zákon č. 341, ktorým sa mení zákon č. 125/1998 Z. z. o životnom minime a o ustanovení súm na účely štátnych sociálnych dávok v znení neskorších predpisov. Nad rámec vládneho návrhu zákona schválila Národná rada Slovenskej republiky odporúčanie Výboru Národnej rady Slovenskej republiky pre sociálnej veci a bývanie a doplnila predložený návrh zákona o bod 3. Týmto bodom sa zmenilo pôvodné znenie § 4 ods. 3 písm. e), ktorý znel „príplatok k prídavkom na deti“ na nové znenie „príspevok k prídavku na dieťa“. Túto zmenu výbor odôvodnil zosúladením znenia so súčasne platným zákonom č. 281/2002 Z. z. o prídavku na dieťa a o príspevku k prídavku na dieťa. Je potrebné uviesť, že príplatok k prídavkom na deti bol zrušený s účinnosťou od 1. 7. 2001 a poskytoval sa v súvislosti so starostlivosťou o ťažko zdravotne poskytnuté dieťa. Dôvodom jeho zrušenia bolo odstránenie duplicity riešenia tej istej životnej situácie zo strany štátu, a to príplatkom k prídavkom na deti a novým príspevkom za opatrovanie podľa zákona č. 195/1998 Z. z. o sociálnej pomoci v znení neskorších predpisov. Príspevok k prídavku na dieťa je upravený zákonom č. 281/2002 Z. z. o prídavku na dieťa a príspevku k prídavku na dieťa, ktorý nadobudol účinnosť 1. 7. 2002, teda až rok po zrušení príplatku k prídavkom na deti. Príspevok k prídavku na dieťa má úplný charakter ako zrušený príplatok k prídavkom na deti a je určený nezaopatreným deťom, ktoré žijú v rodinách s nízkymi príjmami. Poprosím, keby ste mohli podporiť tieto návrhy. Ďakujem.